b'\n_START_ARTICLE_\nIndrek Vijard\n_START_PARAGRAPH_\nIndrek Vijard (s\xc3\xbcndinud 27. septembril 1965 Tallinnas) on Eesti koorijuht ja muusikapedagoog._NEWLINE_Indrek Vijard on l\xc3\xb5petanud Tallinna Muusikakeskkooli klaveri eriala Tiina Kuriku juhendamisel (1983) ning Tallinna Konservatooriumi (1990) koorijuhtimise eriala Kuno Arengu klassis._NEWLINE_1995. aastast t\xc3\xb6\xc3\xb6tab Indrek Vijard N\xc3\xb5mme Muusikakooli direktorina, tegutsedes paralleelselt mitme koori dirigendina. Ta on Eesti Meestelaulu Seltsi \xc3\xbcle-eestilise poistekoori "Kalev", J\xc3\xa4rvamaa Poistekoori, N\xc3\xb5mme Muusikakooli Kammerkoori ja Tallinna \xc3\x9clikooli Meeskoori dirigent. Varem on ta t\xc3\xb6\xc3\xb6tanud Eesti Poistekoori koormeistrina (1983\xe2\x80\x931997) ning olnud meeskooride Restauraator ja Forte ning J\xc3\xa4rvamaa Noorte Meeskoori dirigent. Ta on laulnud RAMi poistekooris, samuti osalenud Eesti Rahvusmeeskoori, Tallinna Kammerkoori ning kammerkooride Arsis ja Dextera t\xc3\xb6\xc3\xb6s._NEWLINE_Indrek Vijard on aastast 1993 dirigeerinud noorte laulupidudel ja aastast 2004 \xc3\xbcldlaulupidudel. Aastal 2014 oli ta XXVI \xc3\xbcldlaulupeo \xe2\x80\x9eAja puudutus. Puudutuse aeg\xe2\x80\x9c poistekooride liigijuht. Ta on Eesti Koorijuhtide Liidu ja Eesti Koori\xc3\xbchingu muusikatoimkonna liige ning kuulub Eesti Meestelaulu Seltsi juhatusse.'